paragraph_text: NBA finale 2010. posljednja je i finalna serija doigravanja u sezoni 2009./10. Prvaci Zapadne konferencije Los Angeles Lakersi, porazili su stare rivale, prvake Istočne konferencije konferencije, Boston Celticse rezultatom 4-3. Zbog boljeg omjera iz regularnog dijela sezone, Lakersi su imali prednost domaćeg terena. Ove dvije momčadi, prethodno su se susrele čak 11 puta u NBA finalima, a Celticsi su, iz tih 11 dvoboja, 9 puta osvojili naslov i to 1959., 1962., 1963., 1965., 1966., 1968., 1969., 1984. i 2008. dok su Lakersi bili bolji samo 1985. i 1987. Po broju osvojenih naslova, Celticsi su i dalje prvi sa 17 osvojenih naslova, dok su Lakersi drugoplasirani sa samo jednim osvojenim naslovom manje. Posljednje finale između ove dvije momčadi bilo je ono iz 2008. kada su Celticsi, predvođeni "Velikom trojkom", pobijedili Lakerse rezultatom 4-2 te je to bilo prvo finale u sedam utakmica nakon onog iz 2005. između Spursa i Pistonsa.